Sünök

A sün-félék családjának legnevezetesebb képviselője a sünök nemzetsége. Megjelenésük és szervezetük oly sajátszerű, hogy néhány odavetett vonással is élethű képet rajzolhatunk róluk. Hosszúkás fejük ormánykába nyúlik. Szemük középnagy, fülük meglehetősen hosszú. Zömök törzsük felső- és oldalrészeit nagyon hegyes, merev tüskék, alsó oldalát pedig szőrök borítják. Végtagjaik 5 ujjasak. Egész talpukon járnak. Kulcscsontjuk karcsú. Fogazatuk 36 fogból áll, amennyiben fölül 3 metsző-, 1 szem-, 3 elő- és 3 igazi zápfoga, alul pedig 4 metsző-, 1 szem-, 2 elő- és 3 igazi zápfoga van minden állkapocsfélben.

Leginkább erdőkben és bokros helyeken tartózkodnak. Táplálékuk főként húsos gyümölcsökből és apró állatokból áll. Érzékeik közül szaglásuk a legfejlettebb. A nőstények 3–8 vak kölyköt szülnek. Téli álmot alszanak.

Az európai sün nagyon zömök, vastag és rövid testű, hegyes ormányú, szélesen hasított szájú, széles fülű, aránylag kis fekete szemű állat. A szem és orrlyuk közt hat sor durva, sötétszínű bajuszsörte áll. A szemek mögött fehér folt látható. A nyakon és hason lévő szőr világosvörös-sárgásszürke vagy fehérszürke; a tüskék sárgásak, középen és hegyükön sötétbarnák; felületükön 24–25 finom hosszanti barázdát vehetünk észre. Albinók előfordulnak.

A sün hossza 25–30 cm, a faroké 2.5 cm, vállmagassága körülbelül 12–15 cm. A nőstény a hímtől, valamivel nagyobb termetén kívül, hegyesebb orra, vastagabb dereka és világosabb, inkább szürkésebb színezete révén különbözik; azonkívül a tüskék nem húzódnak le oly mélyen a homlokába, s ennek következtében a feje is valamivel hosszabbnak látszik. De ez még mindig nem magyarázza meg a tényt, hogy a legtöbb helyen az emberek a sün két válfaját különböztetik meg: a kutyasünt, melynek állítólag tompább orra, sötétebb színezete és kisebb termete van, és a disznósünt, melynek főbb ismertetőjelei a hegyesebb orr, a világosabb színezet és a jelentékenyebb nagyság.

Az Alpesekben a sün a törpefák övéig hatol föl; egyesek a tenger fölötti 2000 m magasba, a Kaukázusban még 1000 méterrel magasabbra is följutnak. Tschudi szerint a sünök némely vidékeken csak a völgyeket lakják és a hegyeket kerülik; egyes vidékeken pedig egyáltalán nem találhatók. Általában azonban a sün mind a lapályos, mind a hegyes vidékeken, erdőkben, ligetekben, mezőkön, kertekben él, egész Közép-Európában sehol sem ritka, de nem is gyakori. Régebbi könyvekben a hazánkban előforduló sünt is ehhez a fajhoz tartozónak vélték, amint ezt alább még megvilágítjuk. Úgy látszik, a nedvességnek nem barátja. Sűrű bozótos, vagy korhadt, gyökerükön odvas fák, sövények, nagy szemét- vagy rőzserakások, lyukas fakerítések, szúval mindazok a helyek, amelyek rejtekül szolgálhatnak neki, lebilincselik, és meglehetős biztonsággal számíthatunk rá, hogy itt évről-évre meg is találjuk. Ha az ember tartani és ápolni akarja, akkor a főgondot ilyen menedékhely berendezésére kell fordítania.

Forrás: BREHM: AZ ÁLLATOK VILÁGA <http://mek.oszk.hu/03400/03408/html/814.html> (Letöltés ideje: 2022.03.10.)

**Feladat**

1. A cím legyen középre igazított és piros színű, aláhúzott, félkövér, a mérete 20-as legyen, típusa Times New Roman! A térköz előtte és utána 24 pt.
2. A többi bekezdés betűmérete és típusa legyen Georgia 12-es! A bekezdések legyenek sorkizártak!
3. Az első bekezdés bal oldali behúzását állítsd 3 cm-re!
4. A többi bekezdés első sorának behúzása legyen 1 cm.
5. A harmadik bekezdés jobb oldali behúzása legyen 14 cm-nél.
6. A bekezdések után térköz legyen 24 pontos!
7. Az utolsó bekezdés sorközét állítsd duplára, a többi legyen 1,5 sor!
8. A „**sün**” szó legyen piros színű és félkövér! Használd a szöveg keresést!
9. Keress az Interneten egy képet a sünről! Illeszd be a második bekezdés jobb oldalára! Az elrendezés legyen négyzetes! Ne feledkezz meg a kép forrásának megadásáról!
10. Mentsd el a munkádat a saját mappádba „sün” néven, és küldd el e-mailen csatolt dokumentumként a címemre!